钦定古今图书集成/明伦汇编/闺媛典/第364卷 > 张璧娘
## 钦定古今图书集成/明伦汇编/闺媛典/第364卷 > 张璧娘

按《情史类略》：林生子真，读书乌石山房。往返里巷间，
有一姝素服澹妆，倚门露半面曰：“徐徐行，谁氏郎君
耶？”林愕然大惊，且口噤，猝无可语。行道之人复沓至，
目招而过之，阳顾侍儿言他事。侍儿心知微指志其
居，归令覆往通殷勤，因访邻妪，知为张璧娘。张璧娘
者，良家女也，于归半载夫亡。璧娘光丽艳美，妖冶动
人。里中少年闻其新寡，竞委币焉，张皆不受，独窃从
户窥林，心悦而好，恐不得当也。张所居后即山，山上
折而数十步，即林读书处。张即期以旦日踏青来会。
当是时，载酒游者趾相错也。张出，适与诸游者会。诸
游者薄而观之，林亦混杂其中，各自引嫌，不交一语
而归。林郁郁不自得，乃赋诗云：“秋波频转瞥檀郎，脉
脉低徊暗断肠。只为傍人羞不语，缟衣缥缈但闻香。”
张所居妆台之上，又有复阁，枕山麓，甚秘。先是林遣
侍儿至张所，张阴教置之。是夕，张使侍婢引林匿复
阁中。夜静，张篝灯至，遂为长夜之欢。平明，林从山麓
而去，如是者累月，而张亦时诣林读书山房。无何，林
移家临汀，就父公署，临别之夕，不复与言，但与张极
欢痛饮而已。明日登车径行。久之，张始知林去远，忽
忽若有所亡。又以林去不为一言，轻负其德，感想懊
恨，遂成沉痾。因为诗一章以寄林云：“黄消鹅子翠消
鸦，簟拂层波帐九华。裙帛褪来腰束素，钏金松尽臂
缠纱。床前弱态眠新柳，枕上回鬟压落花。不信登墙
人似玉，断肠空盼宋东家。”林得诗，始知张病，惟日饮
泣而已。因觅入会城者，附书问起居，且与为约，而张
于数日前死矣。使者归言其状，林失色投地，几不自
胜，因作《悼亡诗》二绝。明年，林自临汀归闽，逡巡张所
居尘网妆楼，燕鸣故垒，而张已埋玉西郊矣。自是不
复读书旧馆，复赋《感旧诗》二章曰：“落梅到地夜无声。”
挂空阶碎月明。徙倚朱栏人不见，双悬清泪听寒
更。“梅花历落柰愁何？梦里朱楼掩泪过。记得去年今
夜月，美人吹得笛声多。”璧娘素善音而尤善吹箫。往
诣林书房，曾《倚梅三弄》，故林诗及之。